वाहन की जरूरत को देखते हुए शास्त्री जी के परिवार ने एक कार खरीदने की सोची। कार की कीमत पता लगाई गई जो उस समय तकरीबन 12 हजार रुपए थी। शास्त्री जी के खाते में कुल सात हजार रुपए थे। शास्त्री जी ने अपने सहयोगी को बुलाया और बैंक से कार खरीदने के लिए पांच हजार रुपए लोन की प्रक्रिया पूरी करवाने को कहा। चूंकि लोन एक पीएम को होना था लिहाजा एक दो दिन में ही लोन पास हो गया। अब लगे हाथ ये भी जान लीजिए कि वो बैंक कौन सा था जिसने शास्त्री जी का लोन पास किया। जी, वो बैंक यही वाला पंजाब नेशनल बैंक है जिसकी आज हर तरह चर्चा है। खैर, उस पुरानी दास्तान पर लौट आइए। लोन एक दो दिन में पास होने पर शास्त्री जी खुश हुए। उन्होंने कार लेने से पहले बैंक के अधिकारियों को संदेश भिजवाया कि जितनी आसानी से एक प्रधानमंत्री को लोन मिल गया उतनी ही आसान प्रक्रिया देश के हर आम आदमी के लिए भी अपनाई जाए।